ଅଗ୍ନିକାଣ୍ଡରେ ୧୦ ବଖରା ଭସ୍ମୀଭୂତ\nବିରଜାକ୍ଷେତ୍ର, ୬।୫(ଡିଏନଏ)- ଯାଜପୁର ବ୍ଲକ ଜାହାନପୁର ପଞ୍ଚାୟତ କପିଳେଶ୍ୱର ଗ୍ରାମ ତେଲି ସାହିରେ ଅଗ୍ନିକାଣ୍ଡ ଘଟି ୧୦ ବଖରା ଭସ୍ମୀଭୁତ ହୋଇଯାଇଛି। ଫଳରେ ଜୟରାମ ବାରିକ, ବିନୋଦ ବାରିକ, ଆନନ୍ଦ ବାରିକ, କେଶବ ଦାସ, ଶତ୍ରୁଘ୍ନ ବାରିକ, ବିଟଳି ବାରିକ, ଉର୍ମିଳା ଦାସ, କାଳନ୍ଦୀ ବାରିକ, ଅଭୟ ବାରିକ, ପୂର୍ଣ୍ଣଚନ୍ଦ୍ର ବାରିକ ବାସହରା ହୋଇପଡ଼ିଛନ୍ତି। ଅଗ୍ନିକାଣ୍ଡର କାରଣ ସ୍ପଷ୍ଟ ହୋଇନାହିଁ। ତେବେ ନିଆଁର ବେଗ ପ୍ରଖର ଥିବାରୁ କୌଣସି ଆସବାବପତ୍ର ଉଦ୍ଧାର କରାଯାଇପାରି ନ ଥିଲା। ଯାଜପୁର ଓ ବିଞ୍ଝାରପୁର ଦମକଳବାହିନୀ ଆସି ଦୀର୍ଘ ୨ଘଣ୍ଟା ପରିଶ୍ରମ କରି ନିଆଁକୁ ଆୟତ୍ତ କରିଥିଲେ।\nବନ୍ଦ ହେଲା ସେତୁ ନିର୍ମାଣ କାର୍ଯ୍ୟ\nରତ୍ନଗିରି,୬।୫(ଡିଏନଏ) :ବରୀ ବ୍ଲକ ଅଧୀନସ୍ଥ ବାଲିବିଲି ପଞ୍ଚାୟତର ଡିହସାହି ନିକଟରେ ଦୁଧେଇ ନଦୀରେ ନିର୍ମାଣ ହେଉଥିବା ସେତୁ କାର୍ଯ୍ୟ ଅତ୍ୟନ୍ତ ନିମ୍ନମାନର ହେଉଥିବାରୁ ସ୍ଥାନୀୟ ଗ୍ରାମବାସୀ ଏହାକୁ ପ୍ରବଳ ବିରୋଧ କରିଛନ୍ତି। ଫଳରେ ଉକ୍ତ କାର୍ଯ୍ୟ ବନ୍ଦ ରହିଥିବା ଜଣାପଡିଛି। ସୂଚନା ଯେ, ଗତ ୫।୧୨।୨୦୧୧ରେ ଡିହସାହି ରାଜସ୍ବ ଗ୍ରାମକୁ ଯୋଗାଯୋଗ ନିମନ୍ତେ ସରକାରଙ୍କ ଗ୍ରାମ୍ୟ ଉନ୍ନୟନ ବିଭାଗ ତରଫରୁ ୪କୋଟି ୬୧ଲକ୍ଷ ୭୨୯ ଟଙ୍କା ମଞ୍ଜୁର ହୋଇଥିଲା। ସ୍ଥାନୀୟ ବିଧାୟକ ଦେବାଶିଷ ନାୟକ ଏହି ସେତୁ ନିର୍ମାଣ କାର୍ଯ୍ୟର ଶିଳାନ୍ୟାସ କରିଥିଲେ। ମନ୍ଥର ଗତିରେ କାର୍ଯ୍ୟ ଚାଲିଥିବାରୁ ଦୀର୍ଘ ୭ବର୍ଷ ମଧ୍ୟରେ ଏହି କାର୍ଯ୍ୟ ସମ୍ପୂର୍ଣ୍ଣ ହୋଇପାରିଲା ନାହିଁ।\nଅଭିଯୋଗକାରୀଙ୍କୁ କୋର୍ଟଚାଲାଣ ଘଟଣା\nସୁକିନ୍ଦା,୬।୫(ଡି.ଏନ.ଏ.)- ସୁକିନ୍ଦା ଥାନାରେ ଏତଲା ଦେବାକୁ ଆସିଥିବା ନୂଆ ଜାମୁପଶି ଗ୍ରାମର ନବଜ୍ୟୋତି ସାହୁଙ୍କୁ ଗିରଫ କରି କୋର୍ଟଚାଲାଣ କରିବା ଘଟଣାର ୩ ଦିନ ପରେ ପୂର୍ବରୁ ଆପୋଷ ବୁଝାମଣା ହୋଇଥିବା ଏକ ମାମଲାରେ ପୋଲିସ ଅଭିଯୋଗକାରୀଙ୍କ ବାପା ଓ ଦାଦାଙ୍କୁ ଛନ୍ଦିଥିବା ଜଣାପଡିଛି। ଏହା ସମ୍ପୂର୍ଣ୍ଣ ଆକ୍ରୋଶମୂଳକ ବୋଲି ଆଲୋଚନା ହେଉଛି। ଯାହାକୁ ନେଇ ଉକ୍ତ ଗ୍ରାମରେ ପ୍ରବଳ ଅସନ୍ତୋଷ ଦେଖାଦେଇଛି। ପ୍ରକାଶ ଯେ, ଜମି ବିବାଦକୁ ନେଇ ନୂଆ ଜାମୁପଶି ଗ୍ରାମର ନାରାୟଣ ଚନ୍ଦ୍ର ସାହୁଙ୍କ ପୁଅ ନବଜ୍ୟୋତି ଏବଂ ତାଙ୍କ ସମ୍ପର୍କୀୟ ଚୈତନ୍ୟ ସାହୁଙ୍କ ପୁଅ ଅରବିନ୍ଦଙ୍କ ବର୍ତ୍ତଣ୍ଡା ଗ୍ରାମର ଗଣେଶ୍ୱର ସାହୁଙ୍କ ସହିତ ପୂର୍ବରୁ ବିବାଦ ରହିଥିଲା।\nସାଧାରଣ ସେବାକେନ୍ଦ୍ରରୁ ମିଳିପାରୁନି ସେବା\nରସୁଲପୁର,୬।୫(ଡି.ଏନ୍.ଏ.):ସାଧାରଣ ଲୋକଙ୍କ ନିକଟରେ ବ୍ୟାଙ୍କସେବା ପହଞ୍ଚାଇବା ପ୍ରତିଶ୍ରୁତି ଏକ ପ୍ରକାର ଫେଲ୍ ମାରିଛି। ବିଶେଷକରି ଗ୍ରାମାଞ୍ଚଳରେ ଥିବା ସାଧାରଣ ସେବା କେନ୍ଦ୍ରଗୁଡିକ ନାନା ସମସ୍ୟା ମଧ୍ୟରେ ଗତି କରୁଛି। ଗ୍ରାହକଙ୍କୁ ଉଚିତ୍ ସେବା ମିଳି ପାରୁନାହିଁ। ବ୍ୟାଙ୍କ ସେବା ପାଇବା ଆଶାରେ ସାଧାରଣ ସେବା କେନ୍ଦ୍ରକୁ ଆସୁଥିବା ଗ୍ରାହକଙ୍କୁ ନିରାଶ ହେବାକୁ ପଡୁଛି। ଏଦିଗରେ ସେବା କେନ୍ଦ୍ର ପରିଚାଳକମାନେ ସମ୍ପୃକ୍ତ ବ୍ୟାଙ୍କ ଶାଖାକୁ ଜଣାଇଲେ ମଧ୍ୟ କୌଣସି ସହଯୋଗ କରାଯାଉ ନାହିଁ। ବିଭିନ୍ନ ଆଳ ଦେଖାଇ ବ୍ୟାଙ୍କ ପରିଚାଳକ ହଇରାଣ ହରକତ କରୁଛନ୍ତି ବୋଲି ଅଭିଯୋଗ ହୋଇଛି। ଏଭଳି ସମସ୍ୟା ରସୁଲପୁର ବ୍ଲକ ଅଧିନସ୍ଥ କୁଆଖିଆ ବଜାର ଏସ୍ବିଆଇ ଶାଖାରେ ଦେଖିବାକୁ ମିଳିଛି। ଏନେଇ ସେବାକେନ୍ଦ୍ର ପରିଚାଳକମାନେ ବ୍ୟାଙ୍କ ଆଞ୍ଚଳିକ ମୁଖ୍ୟ ପରିଚାଳକ, ଶାଖା ପରିଚାଳକଙ୍କ ନିକଟରେ ଅଭିଯୋଗ କରିଛନ୍ତି ।\nବିଦ୍ୟୁତ୍ ସଂଯୋଗରେ ରାଜନୀତି\nପାରାଦୀପ,୬।୫(ସ୍ବ.ପ୍ର.): ପାରାଦୀପ ପୌରାଞ୍ଚଳର ୧୯ ଓ୍ବାର୍ଡ ଓ ୨୫ ବସ୍ତିରେ ଥିବା ୧୭୪୦୦ ଝୁମ୍ପୁଡି ଘରକୁ ଅଦ୍ୟାବଧି ସରକାରୀ ଭାବେ ବିଦ୍ୟୁତ୍ ସଂଯୋଗ ହୋଇପାରିନାହିଁ। କେନ୍ଦ୍ର ଓ ରାଜ୍ୟର ଯୌଥ ଶାସନ ଏଠାରେ ବିଦ୍ୟୁତ୍ ସେବା ଯୋଗାଇବାରେ ଅନ୍ତରାୟ ସାଜିଥିଲା। ଦୀର୍ଘବର୍ଷର ଉଦ୍ୟମ ପରେ ପୌରପାଳିକା ପ୍ରଥମକରି ୬ନଂ ଓ୍ବାର୍ଡ ବାଉରିଆ ପାଳନ୍ଦା ବସ୍ତିରେ ଗତ ମାସ ୨୭ରେ ବିଦ୍ୟୁତ୍ ସେବା ପହଞ୍ଚାଇଛି। ଏଥିସହ ଚଳିତ ମାସ ୧ରେ ଷଣ୍ଢକୁଦ ବସ୍ତିରେ ବିଦ୍ୟୁତ୍ ସଂଯୋଗ କରାଯାଇଛି। ବର୍ତ୍ତମାନ ନୂତନ ସଂଯୋଗ ପ୍ରକ୍ରିୟା ଚାଲିଥିବାବେଳେ ସେଥିରେ ରାଜନୀତି ପଶିଛି।\n୩ ଆନ୍ତଃରାଜ୍ୟ ଲୁଟେରା ଗିରଫ\nବିରଜାକ୍ଷେତ୍ର,୫।୫(ଡିଏନ୍ଏ)- ଯାଜପୁର ପୋଲିସ ବିଭିନ୍ନ ସ୍ଥାନରେ ଚଢ଼ାଉ କରି ଶନିବାର ୩ ଆନ୍ତଃରାଜ୍ୟ ଲୁଟେରାଙ୍କୁ ଗିରଫ କରିବା ସହିତ ସେମାନଙ୍କଠାରୁ ୨ଟି ବାଇକ୍, ୫ଟି ମୋବାଇଲ୍, ୫ଟି ପାସ୍ବୁକ୍ ଓ ଗାଡି ଡିକି ଭାଙ୍ଗିବା ଯନ୍ତ୍ର ଇତ୍ୟାଦି ଜବତ କରିଛି।
